b'\n_START_ARTICLE_\nConexiuni \xc3\xaentre limba rom\xc3\xa2n\xc4\x83 \xc8\x99i limba bulgar\xc4\x83\n_START_SECTION_\nSubstrat \xc8\x99i superstrat\n_START_PARAGRAPH_\nTradi\xc8\x9bia de studii tracice a lingvi\xc8\x99tilor bulgari, distinge printre etimologiile limbii bulgare un prim substrat lingvistic, comun cu limba albanez\xc4\x83 \xc8\x99i cu limba rom\xc3\xa2n\xc4\x83, presupus traco-dacic. Aceast\xc4\x83 leg\xc4\x83tur\xc4\x83 se poate explica prin influen\xc8\x9ba iliro-traco-dac\xc4\x83 la diferitele popoare balcanice, limba albanez\xc4\x83 fiind derivat\xc4\x83 din limba dacic\xc4\x83 t\xc3\xa2rzie a Carpilor, cu influen\xc8\x9be ilirice, latine \xc8\x99i slave, limba rom\xc3\xa2n\xc4\x83 av\xc3\xa2nd influen\xc8\x9be preponderent dacice, iar limba bulgar\xc4\x83 mai ales tracice. Lingvi\xc8\x99tii Ivan Duridanov \xc8\x99i Vasil Karlukovski au \xc3\xaencercat s\xc4\x83 reconstruiasc\xc4\x83 limba trac\xc4\x83 precum \xc8\x99i limba bulgar\xc4\x83 veche, dinaintea sosirii Slavilor, dar gradul de incertitudini r\xc4\x83m\xc3\xa2ne foarte ridicat._NEWLINE_Un al doilea strat care a putut genera anumite conexiuni este cel medieval. Re-lexificat\xc4\x83 din bulgara veche (o limb\xc4\x83 turcic\xc4\x83, azi disp\xc4\x83rut\xc4\x83 aproape f\xc4\x83r\xc4\x83 urme) \xc3\xaen slavon\xc4\x83, bulgara modern\xc4\x83 este tributar\xc4\x83 mai mult substratului daco-traco-roman dec\xc3\xa2t celui tracic. O bun\xc4\x83 parte dintre conexiuni provin din substratul slav timpuriu, la care se adaug\xc4\x83 cel alanic. _NEWLINE_Dar cel mai bine documentat este al treilea substrat: uniunea lingvistic\xc4\x83 balcanic\xc4\x83, cu exemple bine-cunoscute precum articolul hot\xc4\x83r\xc3\xa2t, un sufix ad\xc4\x83ugat la sf\xc3\xa2r\xc8\x99itul cuvintelor \xc3\xaen locul particulei independente din majoritatea limbilor indo-europene. O \xc3\xaendelung\xc4\x83 vecin\xc4\x83tate istoric\xc4\x83, de mai bine de un mileniu, \xc3\xaentr-un spa\xc8\x9biu, ini\xc8\x9bial poliglot, \xc3\xaen care conlocuiau vorbitori ai limbilor slave de sud, romanice orientale, albaneze \xc8\x99i elenice, anume Peninsula balcanic\xc4\x83 \xc8\x99i bazinul Dun\xc4\x83rii de jos, la nord de linia Jire\xc4\x8dek, explic\xc4\x83 existen\xc8\x9ba acestor conexiuni._NEWLINE_La aceste substrate se adaug\xc4\x83 superstratul modern comun ambelor limbi, provenind, odat\xc4\x83 cu st\xc4\x83p\xc3\xa2nirea otoman\xc4\x83, din limbile turc\xc4\x83 \xc8\x99i neogreac\xc4\x83, apoi, \xc3\xaendeosebi dup\xc4\x83 1878, din francez\xc4\x83, german\xc4\x83 \xc8\x99i englez\xc4\x83.'